**Sensorveiledning LIT 4310 B – Litteraturteoretisk emne: Romanens historie og teori**

**Bakgrunn**

Med utgangspunkt i sentrale tekster knyttet til romanen – historisk, teoretisk og ontologisk (jf. spørsmålet «hva er») – har vi belyst en rekke sider vedrørende romanens muligheter, grenser, temaområder og tilsynekomster. I tillegg til teoritekstene har studentene lest Charlotte Brontë’s *Jane Eyre* og Jean Rhys, *Wide Sargasso Sea*, for å illustrere to eksempler som utfordrer sjangeren fra hver sin kant. Temaer har vært spørsmålet om romanens opprinnelse, relasjonen mellom epos og roman, og roman og romanse, slik det tas opp av ulike teoretikere, og den nære forbindelsen mellom realismen og romanen som form og sjanger. Vi har også drøftet romanen i lys av begrepet verdenslitteratur, og vi har undersøkt forfattermanifester, for eksempel Woolfs drøfting av romanen i lys av kjønn, og forord av Fielding og Defoe.

LIT 4310 B har felles undervisning med LIT 4310 A, men studentene har et individuelt ekstrapensum i tillegg til det som inngår under A (se emnebeskrivelsen). Alle på B-varianten har valgt emnet som 10 poeng litteratur og 10 poeng teori.

**Eksamen**

Eksamensform på emnet er en semesteroppgave på 18 sider (à 2300 tegn uten mellomrom), der studentene selv velger tema og problemstilling. En første skisse ble presentert på seminaret og diskutert i plenum, og studentene fikk i etterkant av seminaret individuell veiledning på utkastene sine.

Karakterskala A-F. Karakteren skal reflektere sensors helhetsinntrykk av kandidatens besvarelse.

**Vurdering**

I vurderingen skal det legges vekt på kandidatens evne til å strukturere oppgaven på en logisk og ryddig måte, slik at konklusjonen følger av argumentasjonen og ikke omvendt. Det bør være en tydelig forbindelse mellom oppgavens ulike deler. Problemstilling og mål for oppgaven bør være utformet slik at prosjektet allerede fra starten av er tydelig definert. Oppgaven skal ha med både skjønnlitterære (analyse)eksempler og være en teoretisk drøfting i lys kursets overordnede tema. Det er med andre ord ikke tilstrekkelig å gi en analyse av én enkelt roman. Litteraturhistoriske og teoretiske ekster bør integreres i framstillingen på en mest mulig sømløs måte, slik at de kan belyse og nyansere den overordnede problemstillingen, enten oppgaven har et historisk siktemål eller er mer teoretisk spisset. Framstillingen bør ha god flyt, og det skal refereres på en skikkelig måte. Studentene må gjerne trekke inn flere og andre tekster enn de som er på pensum, men det er kandidatens oppgave å vise hva som er relevant i hvert enkelt tilfelle.

Selvstendighet skal premieres.

Oslo, 24. 5. 2022

Tone Selboe